Anqob
Anqob (fr. enqobe) – dekorativ keramika örtüyü. Saxsı məmulatların rəngini, yaxud səthinin kələ-kötürlüyünü örtmək və bədii tərtibatını zənginləşdirmək üçün istifadə edilir. Ağ və rəngli növləri var. Anqobla qabın həm daxili, həm də xarici səthini örtmək olur. Antik dövrdə dekorativ sənətdə geniş yayılmışdı. Anqob fasadların üzlənməsi üçün məmulatlar və rəngli kərpic istehsalında tətbiq olunur. Adətən səthə çilənir, sonra isə məmulat kürədə bişirilir (yandırılır). Anqobun üzərinə şəffaf mina qatı, müxtəlif naxışlar və s. çəkilə bilər. Azərbaycanda anqobdan Tunc dövründən istifadə edilmişdir. Sonralar Qafqaz Albaniyası və orta əsr keramika sənətində anqob geniş tətbiq olunmuşdur. Kültəpə (Naxçıvan MR), Culfa, Xanlar rayonları ərazisindən və Yaloylu təpədən (Qəbələ rayonu), eləcə də Mingəçevirdən (e.ə. 2–1-ci əsrlərə aid) və Beyləqan rayonundan (XII–XIII əsrlərə aid) tapılmış duluşçuluq məmulatları arasında üzərinə anqob çəkilmiş qablarda var (Milli Azərbaycan Tarixi Muzeyində saxlanılır).